Document ID: 31999R2603

Uredba Komisije (ES) št. 2603/1999
z dne 9. decembra 1999
o določbah za prehod na podporo za razvoj podeželja iz Uredbe Sveta (ES) št. 1257/1999
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb [1] ter zlasti člena 53(1) Uredbe,
ob upoštevanju naslednjega:
(1) Uredba (ES) št. 1257/1999 se uporablja za podporo Skupnosti od 1. januarja 2000. Uredbe, ki jih razveljavlja, in določbe, ki jih črta navedena uredba, se še naprej uporabljajo za aktivnosti, ki jih odobri Komisija v okviru zadevnih uredb do 1. januarja 2000.
(2) Prehodne določbe naj bi olajšale prehod od obstoječih programov podpore na nov program podpore za razvoj podeželja, da se preprečijo kakršne koli težave ali zamude pri izvajanju podpore za razvoj podeželja v prehodnem obdobju.
(3) Podpora za razvoj podeželja po Uredbi (ES) št. 1257/1999 mora zajeti programsko obdobje od 1. januarja 2000 dalje. Za zagotovitev celovite vključitve vseh prihodnjih ukrepov v novo programiranje Komisija ne bi smela več odobriti ukrepov ali sprememb ukrepov po obstoječih programih, ki trajajo dlje kakor do 31. decembra 1999, razen če je takojšnja odobritev potrebna zaradi nujnih razlogov.
(4) Za zagotovitev neprekinjenosti kmetijske okoljske podpore je treba državam članicam dovoliti, da podaljšajo obstoječe kmetijske okoljske obveznosti za obdobje, ki je potrebno za prehod na nov program in za sklenitev novih kmetijskih okoljskih pogodb, če je mogoče zagotoviti popolno skladnost takšnih obveznosti z novim okvirom podpore. Za zagotovitev učinkovitosti novih določb za kmetijsko okoljsko podporo morajo od 30. julija 1999, tj. od naslednjega dne, ko so bile o določbah obveščene države članice v upravljalnem odboru, veljati posebne prehodne določbe za kmetijske okoljske obveznosti. Prav tako bi bilo treba države članice pooblastiti za prevzem novih kmetijskih okoljskih obveznosti pred 1. januarjem 2000 na podlagi vlog, vloženih do 30. julija 1999 po Uredbi Sveta (EGS) št. 2078/92 [2], kakor je bila nazadnje spremenjena z Uredbo Komisije (ES) št. 2772/95 [3].
(5) Izplačila iz obveznosti, prevzetih pred 1. januarjem 2000, v zvezi s programi pomoči za razvoj podeželja, ki se bodo v prihodnje financirali iz Jamstvenega oddelka EKUJS, se do 31. decembra 2001 še naprej financirajo iz Usmerjevalnega oddelka EKUJS v skladu z obstoječimi pogoji podpore in glede na razpoložljiva sredstva. Do 31. decembra 2001 pa se lahko večletni izdatki, ki nastanejo iz takšnih obveznosti, in kompenzacijska plačila, ki se nanašajo najpozneje za leto 1999, pod določenimi pogoji financirajo iz Jamstvenega oddelka EKUJS, če sredstev ni na voljo ali če so razpoložljiva sredstva nezadostna. V vsakem primeru se morajo večletni izdatki po 31. decembru 2001 financirati iz Jamstvenega oddelka EKUJS.
(6) Treba bi bilo izrecno določiti začetni datum za upravičenost izdatkov v okviru novih programskih dokumentov za razvoj podeželja.
(7) Za razrešitev posebnih problemov zaradi prehoda od izplačil na glavo na izplačila na hektar za odobritev kompenzacijskih plačil je treba državam članicam dovoliti prehodno obdobje enega leta, v katerem lahko nadaljujejo z izplačili na glavo.
(8) Določiti bi bilo treba datume začetka uporabe pravil o državni pomoči, določenih v Naslovu IV Uredbe (ES) št. 1257/1999, za novo pomoč v smislu Uredbe Sveta (ES) št. 659/1999 z dne 22. marca 1999 o podrobnih pravilih za uporabo člena 93 Pogodbe o ES [4].
(9) Ukrepi, predvideni s to uredbo, so v skladu z mnenjem Odbora za kmetijske strukture in razvoj podeželja,
SPREJELA NASLEDNJO UREDBO:
POGLAVJE I
Področje uporabe
Člen 1
Ta uredba določa posebne ukrepe za lajšanje prehoda z veljavnega sistema na sistem, ki je bil uveden z Uredbo (ES) št. 1257/1999.
POGLAVJE II
Obstoječi ukrepi
Člen 2
Komisija v okviru uredb, razveljavljenih s členom 55(1) Uredbe (ES) št. 1257/1999, ne odobri nobenega ukrepa ali spremembe ukrepa, ki traja dlje kakor do 31. decembra 1999, razen če je takojšnja odobritev potrebna zaradi nujnih razlogov.
Člen 3
1. Države članice lahko kmetijske okoljske obveznosti, sprejete po Uredbi (EGS) št. 2078/92, ki se končajo, preden Komisija odobri programski dokument za razvoj podeželja, podaljšajo za največ eno leto, vendar v nobenem primeru ne dlje kakor do 31. decembra 2000.
Podaljšano obdobje se ne upošteva pri izračunu trajanja prevzetih obveznosti v okviru Uredbe (ES) št. 1257/1999.
2. Države članice lahko prevzamejo nove kmetijske okoljske obveznosti po Uredbi (EGS) št. 2078/92 samo do 1. januarja 2000 pod pogojem, da:
(a) je bila vloga vložena do 30. julija 1999 in je zaradi neprekinjenosti kmetijske okoljske podpore potreben takojšen prevzem obveznosti; ali
(b) se te obveznosti po potrebi in čim prej prilagodijo programskemu dokumentu za razvoj podeželja, kakor ga je odobrila Komisija. V primerih take prilagoditve se obdobje pred prilagoditvijo ne upošteva pri izračunu trajanja prevzetih obveznosti v okviru Uredbe (ES) št. 1257/1999.
3. Kadar države članice uporabijo odstavek 1 ali 2, to vključijo v svoje načrte razvoja podeželja. Države članice navedejo, da so uporabile odstavek 1 ali 2 in vključijo tudi vse prilagoditve po odstavku 2(b).
Člen 4
1. Če se podpora odobri na podlagi uredb Sveta (EGS) št. 1696/71 [5], (EGS) št. 404/93 [6] in (ES) št. 2200/96 [7], pa tudi uredb Sveta (EGS) št. 4256/88 [8], (EGS) št. 1610/89 [9], (EGS) št. 867/90 [10], (ES) št. 950/97 [11], (ES) št. 951/97 [12] in (ES) št. 952/97 [13], se uporabljajo določbe odstavkov 2 in 3 tega člena.
2. Izplačila, ki izhajajo iz prevzetih obveznosti, vključno s kompenzacijskimi plačili, ki se nanašajo najpozneje na leto 1999, in ki so jih države članice izplačale do 1. januarja 2000 ter za katere Komisija prejme vlogo za izplačilo do 1. januarja 2002, še naprej financira Usmerjevalni oddelek EKUJS v skladu s pogoji, ki jih določajo uredbe iz odstavka 1 in glede na razpoložljiva sredstva.
Kadar za ukrepe iz pododstavka 1 sredstva niso na voljo ali so razpoložljiva sredstva nezadostna, se lahko vključijo v program za razvoj podeželja za obdobje 2000-2006 in - pod pogojem, da zadevne države članice določijo merila, ki jasno določajo izdatke, ki jih je mogoče vključiti v program - financirajo iz Jamstvenega oddelka EKUJS:
(a) izplačila v zvezi s kompenzacijskimi plačili, ki se nanašajo najpozneje na leto 1999, ali
(b) izplačila v zvezi z večletnimi izdatki na območjih, ki jih ne zajema Cilj 1, kakor je opredeljen od 1. januarja 2000 dalje.
3. Podpora Skupnosti za večletne izdatke za aktivnosti iz prvega pododstavka odstavka 2, za katere je Komisija prejela vlogo za izplačilo po 31. decembru 2001, financira Jamstveni oddelek EKUJS na območjih, ki jih ne zajema Cilj 1, kakor je opredeljen od 1. januarja 2000 dalje.
4. Države članice v svojih načrtih za razvoj podeželja navedejo, če so uporabile odstavek 1 ali 2.
Člen 5
1. Za obstoječe ukrepe države članice še naprej poročajo Komisiji v skladu s predpisi, ki veljajo za navedene ukrepe.
2. Države članice do 31. marca 2000 Komisiji predložijo poročilo o aktivnostih iz člena 4. To poročilo morajo predstaviti v skladu s tabelami v prilogah I in II.
POGLAVJE III
Novi ukrepi
Člen 6
Izdatki so upravičeni do podpore iz Jamstvenega oddelka EKUJS samo, če so bili dejansko izplačani posameznemu upravičencu do ukrepa podpore za razvoj podeželja po 31. decembru 1999 in po datumu, ko je bil Komisiji predložen ali poslan načrt za razvoj podeželja ali sprememba navedenega načrta, relevantna za zadevni ukrep. Zadnji od teh datumov pomeni izhodišče za upravičenost izdatka.
Izdatki za predhodno vrednotenje pa so upravičeni do podpore v skladu s členom 40 Uredbe Komisije (ES) št. 1750/1999 [14], če so bili plačani po 31. juliju 1999.
Člen 7
Države članice lahko v svojih načrtih za razvoj podeželja določijo, da se lahko kompenzacijska plačila še naprej odobravajo na podlagi števila glav živine za zapadla izplačila za leto 2000. V tem primeru se uporablja najvišje kompenzacijsko izplačilo na glavo živine iz Priloge k Uredbi (ES) št. 1257/1999.
POGLAVJE IV
Državna pomoč
Člen 8
Od 1. januarja 2000 se za nove pomoči v smislu člena 1(c) Uredbe (ES) št. 659/1999 uporabljajo določbe Naslova IV Uredbe (ES) št. 1257/1999.
POGLAVJE V
Končne določbe
Člen 9
Ta uredba začne veljati na dan objave v Uradnem listu Evropskih skupnosti.
Člen 3 se uporablja od 30. julija 1999.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. decembra 1999

Labels: 15
19
6